จากดาวสู่ดิน
เป็นนายแบงก์ไฮโซอยู่ดีๆ ก็ดันอยากเป็นนายแบงก์โลโซขึ้นมาซะอย่างนั้น
19 ส.ค. 2554

เป็นนายแบงก์ไฮโซอยู่ดีๆ ก็ดันอยากเป็นนายแบงก์โลโซขึ้นมาซะอย่างนั้น 
โดย..สปาย008
คนที่สปาย 008 จะแฉในวันนี้ เป็นนายแบงก์รุ่นกลาง คือกลางหนุ่มกลางสูงวัย ผู้ที่มีประสบการณ์ทำงานโชกโชนทั้งด้านค่าเงิน บริหารเงิน เป็นที่ปรึกษาการเงิน และทำธุรกิจตัวเอง แต่โดนเพื่อนชักชวนเพื่อชาติจนทนไม่ไหว ยอมทิ้งเงินเดือนเป็นล้านเพื่อมารับเงินแสน 
เมื่อมาอยู่แบงก์เด็กที่พหลโยธิน และมีลูกค้ารายย่อยในพอร์ตมากมายมหาศาล รวมทั้งเห็นความเป็นไปของลูกค้ารายย่อย จากเดิมที่เห็นแต่ลูกค้ารายใหญ่ ทัศนคติต่อการใช้ชีวิตและต่องานก็เริ่มเปลี่ยนไป 
นายแบงก์รายนี้เริ่มมองชีวิตด้วยนัยน์ตาของคนจนมากขึ้น และก็เริ่มกลับไปล้างสมองภรรยาที่บ้าน ให้เห็นว่าชีวิตคนจนลำบากยากแค้นแสนสาหัสจริงๆ 
วันหนึ่งศรีภรรยาก็เดินเข้ามาหาคุณสามี พร้อมกับบอกว่า ไปยืนกดเอทีเอ็มในห้างสรรพสินค้าแห่งหนึ่ง ปรากฏว่าคนข้างหน้ากดเงินเสร็จแล้วก็ทิ้งสลิป พอไปแอบชำเลืองดูก็เห็นว่ามีเงินเหลือไม่กี่ร้อยบาท เลยถึงบางอ้อว่า มิน่าเขาถึงไม่ได้สนใจจะเก็บสลิปไว้เป็นหลักฐาน เลยมาเล่าให้คุณสามีฟังว่า มีคนที่เหลือเงินในเอทีเอ็มนิดหน่อยเยอะเนอะ
นายแบงก์ไฮโซก็หัวเราะบอกภรรยาว่า เริ่มเป็นพวกเดียวกันแล้ว ฉะนั้นเวลาลูกมาขออะไรก็ขอให้ศรีภรรยาดูให้ดี อย่าให้ลูกได้รับอะไรง่ายๆ จนไม่เห็นคุณค่า เพราะคนที่จนกว่าเราอีกมากมายจะกินยังไม่มี จะมาซื้อโทรศัพท์มือถือ หรือแท็บเล็ตแพงๆ ได้ยังไง 
เมื่อเห็นผลจากการเปลี่ยนทัศนคติศรีภรรยา ก็เริ่มเห็นว่าต้องเปลี่ยนทัศนคติของลูกด้วย เตรียมวางแผนพาลูกไปดูงานที่แบงก์ให้เห็นความลำบากของคนอื่น จะได้รู้ว่าเงินหายาก อย่าใช้จ่ายโดยไม่ยั้งคิด
อยากรู้ว่าเขาเป็นใครก็ไปสืบเอาที่แบงก์ออมสินนะเคอะ